LSK Kvinner tilbake på tabelltoppen
Anja Sønstevold sendte LSK Kvinner i føringen etter 14 minutter av søndagens toppseriekamp, men hjemmelaget Arna-Bjørnar utlignet seks minutter før pause ved Mimi Omosefe Asom. Sandviken passerte LSK Kvinner på tabellen etter sin 2-0-seier over Stabæk på bortebane lørdag, og de kanarigule ønsket dermed å ta tilbake tabelltoppen. Elise Thorsnes sendte gjestene i ledelsen igjen etter 54 minutter, og i det 90. minutt fastsatte Synne Skinnes Hansen sluttresultatet til 1-3. LSK Kvinner leder nå Toppserien med sine 32 poeng – ett poeng foran Sandviken og med én kamp mindre spilt enn tabelltoeren. Klepp innehar tredjeplassen med 28 poeng. I søndagens Oslo-oppgjør mellom Lyn og Vålerenga var det bortelaget Vålerenga som fikk med seg alle tre poengene. Vålerengas Ajara Nchout Njoya scoret kampens første mål etter ti minutter, før kaptein Sherida Spitse økte ledelsen i det 32. minutt. Lyn reduserte etter pause ved Camilla Linberg, men maktet bare å score ett mål. Det endte med 2-1-seier til Vålerenga, som er nummer fire på tabellen. Lyn ligger på 10. plass, og har kun Fart og Stabæk bak seg. Ned til Fart er det imidlertid sju poeng, mens det er hele elleve poeng ned til Stabæk som ligger desidert sist.
LSK Kvinner slo Arna-Bjørnar 3-1 på bortebane søndag. Dermed er de kanarigule tilbake som serieleder etter at Sandviken lånte førsteplassen i ett døgn.